作者：刘克庄
词牌/韵律：贺新郎

paragraphs: 何必游嵩少。
屋边山、松风浩荡，虎龙吟啸。
旧效楚人悲秋作，晚爱陶诗高妙。
发如此、临流羞照。
屈指向来夸毗子，被西风、一笔都勾了。
曾不满，达人笑。
当年玉振於江表。
怅而今、老身空在，欢娱全少。
假使真如彭祖寿，蒙叟犹嗤渠夭。
偶落笔、不经人道。
岁晚连床谈至晓，胜冈头、出没看乌帽。
君举白，我频釂。